'सच्चर रिपोर्ट सांप्रदायिकता को बढ़ावा देने वाली'  
चौहान ने सदन में कहा कि सच्चर कमेटी अल्पसंख्यकों के कल्याण के लिये नहीं बल्कि साम्प्रदायिकता और वोट बैंक को बढ़ावा देने वाली हैं।
सच्चर कमेटी को देश में साम्प्रदायिकता को बढावा देने वाली करार देते हुए मुख्यमंत्री शिवराज सिंह चौहान ने बुधवार को विधान सभा में कहा कि प्रदेश में इस कमेटी की सिफारिशों को लागू नहीं किया जाएगा।  चौहान ने सदन में उनके विभाग की अनुदान मांगों पर हुई चर्चा का उत्तर देते हुए कहा कि सच्चर कमेटी अल्पसंख्यकों के कल्याण के लिये नहीं बल्कि साम्प्रदायिकता और वोट बैंक को बढ़ावा देने वाली हैं और इसकी सिफारिशों को प्रदेश में लागू नहीं किया जाएगा। मुख्यमंत्री ने कहा कि इस कमेटी की रिपोर्ट की आड में देश को विभाजित होने के षडयंत्र को हम कामयाब नहीं होने देंगे। प्रदेश में अल्पसंख्यकों के साथ किसी प्रकार का भेदभाव किये जाने के आरोपों को पूरी तरह गलत बताते हुए चौहान ने कहा कि हम हिन्दू और मुसलमानों को इंसान मानते हैं और प्रदेश में जनता के कल्याण के लिये जो योजनायें बनायी गयीं हैं वे सभी लोगों के लिये हैं, किसी एक वर्ग विशेष के लिये नहीं हैं।